钦定古今图书集成/明伦汇编/氏族典/第210卷 > 《廖用贤尚友录》 > 陶雅
## 钦定古今图书集成/明伦汇编/氏族典/第210卷 > 《廖用贤尚友录》 > 陶雅

按《十国春秋》，吴陶雅，合肥人也。生故与太祖同邑，太
祖用为将，讨定舒州盗吴迥、李本等，命雅摄舒州刺史。未几，为许勍所袭，奔还庐州。已而击赵干之于九
华，破之，授池州置制使，改团练使。雅治池州，有惠政，
宽厚得民。景福初，田𫖳攻歙州，久不下，歙人相与持
城下，曰：“得陶雅为刺史，请听命。”太祖即命雅为歙州
刺史，歙人纳之，雅尽礼见故刺史裴枢，送之还朝。久
之，加检校司空、浔阳公。高祖时，迁观察使。会李遇与
徐温不相能，诛死，雅惧，与刘威偕诣广陵布腹心。温
慰藉良厚，俾还歙州，累加都团练使。雅治歙凡二十
年，卒。子敬昭，将兵袭饶、信有功。雅镇静寡言，善用兵。
天祐中，充西南招讨使，援陈询于睦州。一夕，军中夜
惊，士卒多逾垒亡去，裨将韩球奔告之，雅安卧不动，
须臾自定，亡者皆还。无何，大败浙兵，掳王球、钱镒归。
世咸服其有应变之略。